Det er ikke kun den amerikanske investeringsbank Goldman Sachs, der har tjent godt på Dong Energys vilde væksteventyr.

Også den danske stat har som hovedaktionær kunnet se til fra sidelinjen, mens Dong bare er blevet mere og mere værd:

- I 2013 var havvindindustrien i et meget tidligt udviklingsstadie. Det var stadig usikkert, om havvind kunne blive konkurrencedygtigt, og hvor hurtigt det ville gå, siger aktieanalytiker ved Sydbank Morten Imsgard.

42,9 milliarder

Det billede er vendt, og i dag er havvind en udbredt måde at forsyne sine borgere med grøn energi på.

Det har Dong nydt godt af og er blevet tre gange mere værd på tre år.

Hvis jeg var ejer, ville jeg sælge hele butikken. Peter Høstgaard-Jensen, tidligere direktør i Elsam.

DR Nyheder har lavet et regnestykke over den danske stats samlede indtjening på Dong, siden energiselskabet i 2013 blev vurderet til at være 31,5 milliarder kroner værd.

Regnestykket viser, at staten samlet har tjent omkring 42,9 milliarder kroner, siden Goldman Sachs og andre investorer blev inviteret ombord i 2014.

- Dong var dygtige og heldige til at vinde nogle lukrative kontrakter, umiddelbart efter de fik nye investorer, på det engelske marked, hvor der virkelig blev sat skub i Dongs udviklingsmuligheder, siger Imsgard.

Den engelske kontrakt

Få måneder efter salget af 25 procent af Dong til Goldman Sachs, ATP og PFA vandt Dong en favorabel aftale om tre havvindmølleparker i Storbritannien.

Det fik Dongs værdi til at brage op med estimerede 50 milliarder kroner.

- Dong vandt rettighederne til tre store engelske havvindmølleprojekter. Det fyldte pipeline op og gav mulighed for at videreudvikle selskabet.

Læs også : Dong sikrer sig retten til havmølleprojekter med nulbud

- Samtidig har Dong været dygtige til at fastholde førerpositionen i markedet. Det har man kunnet aflæse i stigningen på aktiemarkedet, siger Morten Imsgard.

Hvad laver staten i Dong?

Goldman Sachs har brugt de seneste måneder på at sælge massivt ud af sin aktiepost i Dong.

Spørgsmålet er, om den danske stat skulle følge i hælene på den succesfulde amerikanske investeringsbank:

- Jeg synes, at aktieprisen er god. Hvis jeg var ejer, ville jeg sælge hele butikken, siger Peter Høstgaard-Jensen, der er tidligere direktør i Elsam.

Den danske stat ejer i dag 50,1 procent af Dong. Det svarer til, at staten har bundet små 60 milliarder kroner op i energivirksomheden, som kunne bruges til andre formål.